
LIETUVOS RESPUBLIKOS SEIMO
 ETIKOS IR PROCEDŪRŲ KOMISIJA

IŠVADA

DĖL SPRENDIMŲ PRIĖMIMO KOMITETŲ POSĖDŽIUOSE
2014-04-16            Nr. 101-I-6
Vilnius

Seimo Etikos ir procedūrų komisija (toliau – Komisija): Viktoras Fiodorovas, Povilas Gylys, Petras Gražulis, Vytautas Juozapaitis, Orinta Leiputė, Valdas Skarbalius, Valentinas Stundys, Stasys Šedbaras, Dalia Teišerskytė, Darius Ulickas, Povilas Urbšys, Mečislovas Zasčiurinskas, Edvardas Žakaris, gavusi Seimo Sveikatos reikalų komiteto pirmininkės Dangutės Mikutienės prašymą ir vadovaudamasi Lietuvos Respublikos Seimo statuto (toliau – Seimo statutas) 78 straipsnio 1 dalies 3 punkto nuostata, nagrinėjo klausimą, kaip turi būti priimami sprendimai ir balsuojama Seimo komitetų posėdžiuose. 

Etikos ir procedūrų komisija nustatė:

Sveikatos reikalų komiteto pirmininkė Dangutė Mikutienė 2014 m. sausio 23 d. kreipėsi į Etikos ir procedūrų komisiją (toliau – Komisija), prašydama išaiškinti Seimo statuto nuostatas, susijusias su sprendimų priėmimu, balsavimu ir balsų skaičiavimu Seimo komitetų posėdžiuose. 
Seimo nario prievolė dalyvauti Seimo posėdžiuose yra nustatyta Seimo statuto 10 straipsnio 1 dalyje, o jo prievolė dalyvauti Seimo komitetų, komisijų ir pakomitečių, kurių narys jis yra, posėdžiuose įtvirtinta to paties straipsnio 5 dalyje. 

Seimo komitetai savo veikloje vadovaujasi Seimo statuto nuostatomis. Remdamiesi Seimo statuto 48 straipsnio 7 dalies nuostata, komitetai gali pasitvirtinti darbo tvarkos taisykles, neprieštaraujančias Seimo statutui. Sveikatos reikalų komitetas tokių taisyklių nėra pasitvirtinęs. 
Remiantis Seimo statuto 53 straipsnio 3 dalimi, komitetų posėdžiai ir priimami sprendimai yra teisėti, kai posėdyje dalyvauja daugiau kaip pusė visų komiteto narių. Dalyvavimas aiškintinas kaip Seimo nario buvimas posėdžio salėje. Vadovaujantis Seimo statuto 11 straipsnio 1 dalies nuostata, laikoma, kad Seimo narys dalyvavo Seimo komiteto ar komisijos posėdyje, jeigu jis užsiregistravo posėdžio protokolo priede pasirašytinai.Vadinasi, Seimo narys, pasirašęs posėdžio dalyvių sąraše, yra laikomas dalyvaujančiu posėdyje, todėl vertinant tai, ar yra sprendimų priėmimui reikalingas kvorumas, jis turi būti įtraukiamas į posėdyje dalyvaujančių komiteto narių skaičių.
Seimo statuto 55 straipsnio 1 dalyje nustatyta, kad komitetų sprendimai priimami atviru balsavimu paprasta (t. y. daugiau kaip pusės) posėdyje dalyvaujančių komiteto narių balsų dauguma. Jeigu balsavimo metu balsai pasiskirsto po lygiai, tai priimamas sprendimas, už kurį balsavo komiteto pirmininkas. 
Lietuvos Respublikos Konstitucinis Teismas yra konstatavęs, kad „Seimo nario konstitucinis

statusas integruoja Seimo nario, kaip Tautos atstovo, pareigas, teises ir veiklos garantijas, atsakomybę ir yra grindžiamas konstituciniu Seimo nario laisvo mandato principu“. Konstitucinio Teimo oficialiojoje doktrinoje pažymima, kad „[...] kiekvienas Seimo narys, remdamasis savo sąžine ir nevaržomas jokių mandatų, gali nuspręsti, kaip jis balsuos“.

Seimo statuto 9 straipsnyje yra nurodomos Seimo nario teisės kaip integrali konstitucinio Seimo nario statuso  dalis.  Minėto straipsnio 1 punkte yra įtvirtinta Seimo nario teisė balsuoti dėl visų svarstomų klausimų Seimo, komiteto ir komisijos, kurių narys jis yra, posėdžiuose. Posėdyje svarstomu klausimu balsuojama „už“, „prieš“ arba „susilaikoma“. Seimo statutas atskirai nereglamentuoja atvejo, kai posėdyje dalyvaujantis Seimo narys atsisako balsuoti tam tikru klausimu. 
Konstitucinis Teismas yra pabrėžęs, kad „Seimo nario laisvas mandatas turi būti naudojamas taip, kad Seimas galėtų efektyviai veikti Tautos ir Lietuvos valstybės interesais, kad jis deramai vykdytų savo konstitucinę priedermę [...]“. Vienas Seimo veiklos efektyvumo rodiklių yra savalaikis sprendimų priėmimas komitetų ir komisijų posėdžiuose, todėl Seimo nario atsisakymas dalyvauti balsavime nesant svarbių pateisinamų priežasčių kliudytų Seimo struktūriniam padaliniui efektyviai veikti. Aptariamame kontekste turėtų būti akcentuojama Lietuvos Respublikos Konstitucijoje įtvirtinto atsakingo valdymo principo svarba.
Seimo statuto 18 straipsnyje, nustatančiame Seimo nario prievolę vengti interesų konflikto, yra aptariama situacija, kai Seimo narys turi nusišalinti nuo klausimo svarstymo. Minėto straipsnio 5 dalyje yra numatyta, kad prieš prasidedant klausimo svarstymui arba svarstymo metu Seimo narys, kuris tokiame klausime turi privatų interesą, privalo informuoti posėdžio pirmininką apie interesų konflikto grėsmę ir nusišalinti nuo tolesnio klausimo svarstymo ir balsavimo. Turi būti nusišalinama aktyviais ir aiškiai išreikštais veiksmais, prieš prasidedant klausimo svarstymui ar svarstant klausimą, su kuriuo susijusi galimo interesų konflikto grėsmė.
Iš aukščiau minėtų Seimo statuto nuostatų analizės darytina išvada, kad Seimo nario atsisakymas dalyvauti balsavime, susilaikymas balsuojant ir nusišalinimas negali būti tapatinami. Seimo narys, dalyvaujantis posėdyje, tačiau atsisakęs balsuoti, turi būti įtraukiamas į komiteto posėdyje dalyvaujančių Seimo narių skaičių. Tam, kad posėdis būtų pripažintas teisėtu, jame turi dalyvauti daugiau kaip pusė visų komiteto narių. Apibendrinant balsavimo rezultatus, neturėtų būti skaičiuojamas balsas Seimo nario, atsisakiusio dalyvauti balsavime. 
Etikos ir procedūrų komisija nusprendė:
1) rekomenduoti Seimo nariams vengti atsisakyti dalyvauti balsavime nesant svarbių pateisinamų priežasčių, kad tai nekliudytų Seimo struktūriniam padaliniui efektyviai veikti;

2) Seimo narys, dalyvaujantis posėdyje, nepriklausomai nuo to, ar jis dalyvavo balsavime ar ne, skaičiuojamas nustatant, ar yra kvorumas (ar posėdyje dalyvauja daugiau kaip pusė visų komiteto narių);

3) nustatant balsavimo rezultatus, Seimo nario, kuris nedalyvavo balsavime, balsas neskaičiuojamas.
Pritarta bendru sutarimu.

